वन में रहकर सर्दी-गर्मी, वायु, धूप सहते हुए नरश्रेष्ठ पाण्डव द्वैतवन में पवित्र सरोवर के समीप कुटी बनाकर रहने लगे। इन्हीं दिनों वहाँ एक ब्राह्मण आया, वह पाण्डवों से मिलकर धृतराष्ट्र के पास पहुँचा। ब्राह्मण से पाण्डवों का हाल सुनकर, धृतराष्ट्र ने कहा कि दुर्योधन, शकुनि, कर्ण और दुःशासन की बुद्धि मारी गई थी। इन्होंने जो राज्य जुए के द्वारा छीना है, उसे ये मधु-सा मीठा समझते हैं, इनको अपने सर्वनाश की ओर दृष्टि नहीं जाती। शकुनि ने कपट चालें चलकर अच्छा नहीं किया, फिर भी पाण्डवों ने इतनी साधुता की कि उसी समय इन्हें नहीं मारा। किंतु कुपुत्र दुर्योधन के मोह में फँसकर मैंने तो वह काम कर डाला, जिसके कारण कौरवों का अन्तकाल समीप दिखाई दे रहा है।